Johannes Vallentin Dominicus Werbata

**Johannes Vallentin Dominicus Werbata** (☆ 22 di sèptèmber 1866 na Padang, Indonesia - † 2 di yüni 1929 na Magelang, Indonesia), mihó konosí pa su inisialnan JVD, tabata un kartógrafo, topógrafo i supervisor militar hulandes na e kolonia hulandes Nederlands-Indië. Huntu ku Willem Jonckheer Jr., el a traha e promé mapanan históriko-topográfiko di Karibe Hulandes.

## Biografia
Werbata a nase na Padang komo yu di un sòldá oropeo i un mama indones. Na edat di 10 aña, el a bai skol pa alumno militar na Gombong. Despues di su entrenamentu, el a sirbi den KNIL, e ehérsito real di Nederlands-Indië, komo un fusilero, pero na 1884 el a wòrdu nombrá  na e servisio topógrafiko militar komo topógrafo aprendiz. Na 1896, Werbata bira un instruktor den e brigada di entrenamentu danki na su eksperensianan ku trabou kartográfiko na Borneo.

Na inisio di siglo 20, gobièrnu di kolonia Kòrsou tabatin mester di mapa topográfiko pa desaroyá un sistema di dam pa kolekta awa di áwaseru pa agrikultura. Kontrali na Hulanda i Nederlands-Indië, esaki kasi no tabata desaroyá den e parti aki di Reino Hulandes.  Despues di a wòrdu selektá pa su konosementu tropikal i eksperensia di trabou Werbata a wòrdu manda pa kolonia Kòrsou di 1906 pa 1909. A base di eksplorashonnan topográfiko i e sistema di triangulashon, el a prepara pa promé biaha mapanan di Kòrsou ku karakterístikanan topográfiko manera kaminda, roi, pos, plantashon i lanthùis.

E mapa di Werbata ta un di e mapanan mas detayá ku a yega di traha di Kòrsou; asta pa medio di koló i dibuho ta hasi distinshon entre edifisionan trahá di piedra, palu òf klei. Tambe el a wòrdu enkarga pa entrena varios topógrafo studiante, entre otro Willem A. Jonckheer Jr., kende a hasi sondeonan riba Aruba i Boneiru y despues probablemente tambe na Sint Maarten i Sint Eustatius. Na su regreso na Nederlands-Indië, el a wòrdu nombrá topógrafo ofisial na Batavia. Despues di esaki Werbata a bira hefe di e brigada di atmishon na Padang i for di 1928 na Magelang, kaminda el a muri na 1929.

## Mapanan di Werbata
Entre 1911 i 1915 e litográfonan J. Smulders & Co. di Den Haag a publiká seis seri di mapa di Aruba, Kòrsou, Boneiru, Sint Maarten i Sint Eustatius, imprimi na koló riba un eskala di 1:20.000.
E mapa i dibuhonan históriko-topográfiko aki ta konosí komo e mapanan di Werbata, i tabata e mapanan mas profeshonal den historia di Antia Hulandes. Nan ta wardá den Archivo Nashonal di Hulanda i ta forma parti di e archivonan di e antiguo Ministerio di Kolonia. Durante Guera Mundial II esakinan a wòrdu usá pa traha mapanan militar di kolonia Kòrsou. Na 1998 i 2002 e mapanan a sali riba CD-ROM bou di e nòmber *The Werbata maps*.

## Promé mapa di Willemstad
Riba propio inisiativa, Werbata a traha un mapa di Willemstad ku e barionan di Punda, Pietermaai, Scharloo i Otrobanda riba un eskala di 1:5000, kua a keda imprimí i tresi riba merkado na 1909.  E mapa aki a resultá útil pa turismo pa e isla i den enseñansa i a wôrdu re-imprimi vários biaha.

## Honor
Komo un homenahe na su méritonan, Werbata a wòrdu nombrá "Broeder" den e Orden di Leon Hulandes na 1912. Mas promé na 1899 el a risibí e distinshon di Kabayero (*ridder*) den e Orden Militar di Willem (MVO) di kuater klase pa su parti den e ekspedishon di Pedir durante e Guera di Aceh.

## Publikashon
* *Kaart van het stadsdistrict van het eiland Curaçao* (1909)
* *Curaçao: westelijke helft* (1910)
* *Curaçao: oostelijke helft* (1910)
* *Topografische kaart van Curaçao* (1911)
* *The Werbata maps: topografische kaart van Curaçao* (1998)
* *The Werbata maps: 1906 topographic maps of Curaçao island* (1998)
* *The Werbata maps II* (2002)